עמדת אמונה לעניין הצעת חוק הרבנות הראשית לישראל

(תיקון – הרכב האסיפה הבוחרת), התשע"ה–2015

על פי חוק הרבנות הראשית לישראל, התש"ם–1980 (להלן – החוק), הרבנים הראשיים לישראל נבחרים על ידי גוף המכונה "האסיפה הבוחרת" המורכב מ-150 נציגים, מתוכם 80 רבנים ו-70 נציגי ציבור.

ואולם, גוף ציבורי זה, שהוא בעל תפקיד חשוב ומכריע בחייהם של אזרחיה היהודים של המדינה, נשים וגברים כאחד, אינו מאפשר ייצוג הולם לנשים בשל העובדה ש-80 המקומות המשוריינים לרבנים יכולים לכלול גברים בלבד ו-70 המקומות השמורים לנציגי הציבור מאוישים על פי רוב על ידי גברים בשל מיעוט הנשים המכהנות כראשות רשויות וכנבחרות ציבור. כך נוצרת הפליה מובנית של נשים בהרכב האסיפה.

הפליה זו צפה ועלתה ביתר שאת בשיח הציבורי בשנת 2013, ערב בחירת הרבנים הראשיים, שכן מ-150 חברי האסיפה הבוחרת בהרכבה דאז, הייתה אישה אחת בלבד, במינוי על פי חוק.

הצעת החוק שבנדון, שנוסחה בסיוע אמונה, מבקשת לשנות את ההרכב הפנימי של 70 נציגי הציבור, לשריין בו מקומות לנשים ולהבטיח ייצוג מינימלי של לפחות 20% נשים מ-150 חברי הגוף הבוחר. דרך זו תאפשר למלא את החובה לקיים מאמץ למען ייצוג הולם לנשים, כפי שהורה בית המשפט העליון פעמים רבות.

בהצעת החוק מוצע לערוך הקבלה בין מספר ראשי הערים והמועצות המקומיות הגדולות לבין מספר ראשי המועצות הדתיות שפועלות בהן, להבטיח את ייצוגן של חברות הממשלה, חברות הכנסת ונציגות ציבור בגוף הבוחר ולהוסיף נציגות מארגוני נשים וטוענות רבניות או עורכות דין כדי להבטיח באופן מובהק, בגוף החוק, את ייצוגן של נשים ואת מניעת הדרתן מתהליך קבלת ההחלטות בנוגע לזהות הרב הראשי שייבחר.